**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR, BUCUREŞTI, 21-21 aprilie 2018**

**REZOLUȚIA**

**CONGRESULUI AVOCAȚILOR**

**privind aplicarea și promovarea de către toate autoritățile statului în înfăptuirea justiției a prevederilor legale care consacră**

**rolul avocatului într-o societate democratică[[1]](#footnote-1)**

Având în vedere :

* rolului avocatului în orice societate democratică acela de a fi apărătorul drepturilor și libertăților fundamentale ale cetățenilor, servind intereselor justiției independente și imparțiale, prin păstrarea secretului profesional;
* rațiunea existentei profesionale a avocatului, care trebuie să contribuie esențial la înfăptuirea actului de justiție;

în temeiul art. 64 din Legea 51/1995, republicată, privind organizarea și exercitarea profesiei de avocat și art. 83 din Statutul profesiei de avocat, Congresul Avocaților 2015 adoptă prezenta

**REZOLUȚIE**

 **Prin care solicită aplicarea și promovarea de către toate autoritățile statului cu rol în înfăptuirea justiției a următoarelor dispoziții normative consacrate în orice stat bazat pe aplicarea legilor :**

**1. Prevederile legale privind recunoașterea avocatului ca partener indispensabil al actului de justiție și al puterii de stat.**

**2. Prevederile legale privind respectarea secretului profesional al avocatului, inclusiv în ce privește** prevenirea și combaterea spălării banilor și finanțării terorismului, conform Directivei (UE) 2015/879 și a actelor interne cu putere de lege, care fac sau vor face transpunerea în dreptul intern.

**3. Promovarea actului de justiție în secolul XXI** prin:

- introducerea la nivelul tuturor Curților de Apel a sistemului informatic care permite accesul avocaților și justițiabililor la dosarul electronic și la înregistrarea de ședință, prin raportare la caracterul public al acesteia;

- modificarea legislației naționale în sensul că o comunicare a unui act de procedură prin e-mail sau fax să fie considerată făcută în termen atunci când aceasta este realizată în ultima zi de depunere până la ora 24;

- punerea la dispoziția organelor de urmărire penală a mijloacelor tehnice audio-video în vederea înregistrării declarațiilor date cu ocazia audierilor și utilizarea efectivă a acestora.

**4. Publicarea tuturor protocoalelor de colaborare încheiate între autoritățile statului în domeniul justiției,** în vederea efectuării controlului de legalitate.

**5. Respectarea statutului avocatului de către instanțele de judecată** prin:

- citarea părților în fața instanțelor de judecată să fie realizată pe intervale orare sau, la solicitarea avocaților, apelarea cauzelor în care părțile sunt asistate sau reprezentate de aceștia, să se realizeze cu prioritate;

- respectarea dispozițiilor instanțelor de judecată de către compartimentele auxiliare în vederea asigurării priorității avocaților la depunerea de cereri sau la studiul dosarelor aflate pe rolul instanțelor;

- manifestarea „disponibilității colegiale” de către instanțele judecătorești prin amânarea cauzei la înaintarea unei dovezi de imposibilitate de prezentare a avocatului pentru asistență sau reprezentare juridică, în măsura în care clientul nu își dă acordul pentru asigurarea substituirii.

**6. Respectarea statutului avocatului de către organele de urmărire penală** prin:

- eliminarea dispozițiilor legale sau a cutumelor de la nivelul organelor de urmărire penală care impun în acest moment ca avocatul să își lase dispozitivele electronice (telefoane, tablete, laptop-uri, memory stick-uri etc.) în custodie la intrarea în instituție;

- recunoașterea dreptului avocatului de a asista martorii audiați în fața organelor de urmărire penală, inclusiv de a formula întrebări și obiecțiuni;

- promovarea dreptului persoanei acuzate de a nu se autoincrimina, prin promovarea unui proiect legislativ de modificare a dispozițiilor procesual penale în sensul de a nu mai fi audiate ca martori persoanele față de care s-au formulat sesizări la organele de urmărire penală sau față de care, pe baza probelor administrate până la momentul audierii, există posibilitatea concretă de a fi audiate în calitate de suspect/inculpat.

**7. Respectarea dreptului la odihnă al avocatului**

– eliminarea practicii aplicării amenzilor judiciare în cazul în care avocatul încunoștințează Baroul din care face parte și instanța de judecată cu privire la efectuarea concediului de odihnă fără a-și asigura substituirea;

– eliminarea practicii comunicării actelor de procedură sau hotărârilor judecătorești în perioada sărbătorilor legale, inclusiv în intervalul 20 decembrie – 5 ianuarie, sau a vacanței judecătorești (perioada 1 iulie – 31 august), cu excepția cauzelor calificate de către legislația națională ca fiind urgente.”

***Adoptată de Congresul avocaților azi, 21 aprilie 2018, la București***

1. Rezoluția se reproduce în forma în care a fost propusă. [↑](#footnote-ref-1)